Transnet-pensioenarisse hou protesoptog in PtaTransnet-pensioenarisse neem deel aan ‘n optog in Pretoria. Foto: Twitter Die pensioenarisse wat in ŉ klasaksie met Transnet gewikkel is, hou Maandag ŉ protesoptog in Pretoria waartydens ŉ versoekskrif aan pres. Jacob Zuma se kantoor oorhandig sal word. Die VF Plus het in ŉ verklaring gesê die pensioenarisse sal van die Pretoriase Kunsmuseum in Arcadiastraat na die Uniegebou stap, waar hulle ŉ versoekskrif sal oorhandig. Die optog is gereël deur die swart pensioenarisse wat sowat 45% van die totale aantal pensioenarisse uitmaak. Volgens die VF Plus word daar in die versoekskrif aangedring op ŉ onmiddellike en beduidende verhoging van voordele, ŉ jaarlikse verhoging wat met inflasie tred hou, ŉ verpligte jaarlikse bonus, beter bestuur van die fondse asook demokratiese verteenwoordiging op die raad van trustees van beide fondse. Transnet se aansoek om te appelleer teen ŉ beslissing waarvolgens ŉ R80 miljard-klasaksie teen die maatskappy en sy pensioenfondse ingestel mag word, is in Desember deur die appèlhof van die hand gewys. Die pensioenarisse beskuldig Transnet daarvan dat hy die Tweede Transnet Vaste Voordeelfonds gestroop het en tot so mate wanbestuur het dat die fonds nie sy verpligtinge teenoor sy lede kan nakom nie. Transnet is ook daarvan beskuldig dat hy probeer om die pensioenfonds te ontbind. Die verhoging wat die pensionestrekkers ontvang is die afgelope dekade tot 2% per jaar beperk. Talle pensioenarisse ontvang glo slegs sowat R1 per maand. Sowat 80% van die pensioenarisse kry minder as R4 000 per maand en 62% ontvang minder as R2 500 per maand. Die meeste van die pensioenarisse is tussen 70 en 90 jaar oud. Die oorgrote meerderheid van die pensioenarisse moet bedel om in hul basiese behoeftes te voorsien en talle het al selfmoord gepleeg. Klik hier vir alle vorige berigte oor die saak op Maroela Media.